정조 19년
乙卯五月二十二日酉時上御重熙堂坐直承旨暗行御史同爲入侍時同副承旨李肇源假注書趙台榮記注官安經心金良倜全羅道暗行御史鄭晩錫以次進伏訖上敎晩錫曰所經沿路邑倅之治否民情之遑急果何如晩錫曰書啓及別單已爲仰達而珍島之餓殍卽湖南中最多邑矣上曰何獨珍島如是夥多耶晩錫曰昨年還穀全未捧納故今春救活實無其路以致塡壑之夥然而採聞民情則時任郡守猶不爲咎矣命肇源書御史書啓判付訖上曰吏兵曹堂上來待御史書啓入侍回啓出榻敎賤臣承命出與吏曹判書尹蓍東兵曹參判李益運偕入進伏上曰御史書啓詳細看審逐條回啓可也上曰御史先退可也晩錫退出命書傳敎曰以羅州事方有捧供嚴覈之擧而今聞湖南御史鄭晩錫還朝後別單及筵奏道內賑邑之塡壑民數不可但以十百計無邑不然珍島爲甚羅州則猶屬下風蓋其該倅之殘暴觀於九日內盡捧幾萬包稅穀而其稔怨可知稔怨也故賙賑亦不盡心云旣現發之羅州其罪今無加減而最甚之珍島不可以渠之沒覺殘弁闊略於旣聞之後其在爲南民之道何待該曹之回啓乎珍島前郡守崔尙耆爲先令該府星火拿來嚴問口招期於得情塡壑多在冬春間則不可以前倅之全昧頭緖無異推納有所寬恕但捐廩納已證在衆口或不以塡壑咎其倅此或爲一分贖罪之端乎時郡守則當待該曹回啓處分而賑邑塡壑之數爻旣難一一計口追覈而往來之繡衣無人不立證後來者之言甚於前往者一路之公傳萬目之如電有不可掩矣然而道有道伯如聵如醉豈非常情之外乎此所以先問當施之律名於廟堂者也觀此草記別無新見且況邑邑不可爬櫛則當從按道者先置重典全羅監司李書九發遣都事宣傳官奪符拿來仍令該府嚴問捧口招如曰其然亟施嶺海沒竄之律以謝湖以南無告塡壑之民命又命書傳敎曰旣欲拯拔則宜施終始之私交龜時急亦甚俱便忠淸兵使徐鼎修全羅監司除授使之敎諭書祗受日卽爲登途兵使之代卽令該曹以在京無故人口傳差出待下批當日辭朝城鑰仍留下送完伯密符以兵使時所授密符仍佩俾除廚傳之弊事令政院下諭上曰全羅監司敎書斯速製進事分付賤臣承命出傳命書榻敎曰政官牌招開政全羅監司下批政事當日爲之又命書榻敎曰新除授全羅監司徐鼎修節度使下批今日政爲之命書傳敎曰三南畢賑狀啓今日齊到始覺嶺南之富民願納竝與廟堂而不報擅自許捧直爲登聞矣然則昨年頒布之綸音其可曰遵奉乎宣職遷轉窠相間輪回則在官方別無掣礙之端在渠輩尤爲慰悅之道而內外營事體差有間焉內營哨官兩南之所報者獨嶺南不爲藩臣道理不當若此揆以國綱豈可仍置嶺南前道臣趙鎭宅罷職上曰谷城縣監崔尙耆爲先改差今日政差出出榻敎蓍東曰此湖南暗行御史鄭晩錫書啓也海南縣監鄭杆稅位太作貿剩錢四百兩雖付之民庫實則歸之私橐賑需加報偸用折租爲七十六石倉穀犯用折租爲一千一百五十石零興陽縣監朴宗正賣鄕錢爲七百六十兩賣任錢爲四百八十兩儲置米三十五石虛留松倉米二百餘石立本賑穀之加報私用米爲十六石零租爲二百六石零稱以賑需勒取富民者又至三百兩之多爲辭其外許多不法難徧而歷擧兩邑守令罷黜令該府拿來以繡啓論列諸條一一究問取服後照律嚴勘何如上曰依爲之蓍東曰康津縣監李勉輝災結赤地之斂軍布白骨之侵徵稅多急寸穗無遺賑饑頗欲竭誠而里正抄戶不省納賂之奸富民私賑巧避勸分之名醬不排巡斗亦削量捐瘠相續怨讟頗聞沿海嗷嗷尤不忍見爲辭長興府使許溟受點吏之簸弄致民情之騷擾災結見偸旣多空徵之冤軍簿不精亦有疊役之歎設賑而抄法太略窮戶多漏上不逮於有土下不及於受賑遑遑乎中間捐瘠甚多怨言頗騰爲辭兩邑守令雖可謂無一善政亦不可盡歸之大法災邑大賑之餘迎送之弊在所軫念竝令該府拿問處之何如上曰依爲之蓍東曰礪山府使李漸運値此歉荒之年全爲吏之欺俵多不及民捧還初不入庫逋吏差出腴任抄戶多納情錢倉鑰如開任弄奸吏之手爲辭順天府使金翰東嬖幸交蔽便成昏聵令出多門權移下屬結米價之一兩加徵稅大同一斗濫捧曲爲倉隷徒富吏橐至於賙賑分穀間多空殼設粥調以馬菜且多監色之作奸難慰飢民之仰哺爲辭碧沙察訪李宅淵樂勝倉租之反作順天移轉之略分無異鼠竊莫念鴻散饋粥則和水半椀分穀則空殼數升浮黃之洗面是豈可忍監色之弄手全不致察爲辭獒樹察訪禹錫龜昨秋還米一石代捧六兩春給二兩待秋作米剩錢四兩卽歸私橐且所捧太甚多而無一斗分給至於賑政尤不致意爲辭此四邑驛守令察訪雖是沿路探察其所論列有諸般可駭而無一分可恕竝令該府拿問處之何如上曰依爲之礪山府使李漸運觀於前後繡衣之啓語難責迎送罷黜碧沙察訪李宅淵飢口洗面擧措駭悖如渠輩拿處陋矣令新伯拿致營門從重決杖先汰其職已遞之守令自可拿問捧供而時任守令察訪時當課農節屆艱食此時曠官民事可悶待秋穀成熟拿來而其前勤慢令道伯各別檢察狀聞續當更追繡衣以考小心與否此意卿旣帶有司之任卽爲措語行會新伯處使之着意奉行可也蓍東曰靈巖郡守崔吉憲御史已爲封庫罷黜而書啓中論列罪狀極其狼藉不可罷黜而止更令該府拿來以諸條臚列者嚴問取服勘以當施之律何如上曰依爲之蓍東曰珍島郡守李春輔愛民有餘而才不從心束濕不足而奸無所戢三倉邑之公穀偸弄護送吏之浦船徵賕設賑則抄法欠精飢口多漏分醬而猶未準巡給穀而未免削斗而求芻甚勤移粟最多捧稅而不放督校分還而至給路資官用雜役價之蕩減又爲六百餘兩村少怨言民頗稱譽爲旀始雖貶斥末又褒嘉然其所褒嘉未足以掩其貶斥珍島郡守李春輔從重推考何如上曰前冬旣無拮据方春豈免塡壑乎其罪固在於前倅而村閭幾空民不怨其倅卽時倅撫摩之效勞足掩罪依爲之蓍東曰全羅監司李書九數行論列而道臣體重今姑勿論全州判官尹光垂泰仁縣監趙恒鎭長城府使洪景厚樂安郡守李性重任實縣監洪履簡參禮察訪安邁權或前褒而後疵或始毁而終譽過路探察論列草略南原府使宋守淵金溝縣令趙鎭大井邑縣監任希默靑巖察訪宋宅朋竝有褒而無貶谷城縣監崔尙耆旣有改差之命羅州前牧使趙時淳已以他繡衣論列方在拿問中一竝置之何如上曰依爲之南原府使宋守淵皆稱治績非今斯今雖以道伯之混淆涇渭亦不得掩其善猶置於之次秩道啓雖勿施似此之人合有褒嘉之典特爲陞敍可也蓍東曰寶城郡守金鎜初旣褒許中多疵政本以守法善治稱而今此料販之斥可駭而不可恕姑先從重推考何如上曰依爲之金鎜旣非龔黃則素稱善治安保其一一守法乎本邑若不久任難以蘇弊令道伯嚴飭俾勿如前可也蓍東曰湖南繡衣鄭晩錫書啓中他道沿路邑驛恩津縣監尹行進尼城縣監李顯默公州判官沈公著天安郡守尹厚東稷山縣監趙重鎭振威縣令吳在斗水原判官洪元燮廣州府尹徐美修果川縣監金履裕成歡察訪李尙友良才察訪全佐天無論優績與疵政備例論列未免草略一竝置之何如上曰依爲之出擧條益運曰卽伏見全羅道暗行御史鄭晩錫書啓則南桃浦萬戶金在敬逐朔私賙其巡至八移殼運價厥數過半此皆自備宜致頌聲金甲島萬戶崔弘績公私兩賑月六排巡還分各穀乘間補匱擧鎭欣欣不知凶年爲辭矣殘鎭邊將之捐廩賑窮誠極可尙其在激勸之道合有褒賞之典故敢此仰達矣上曰金在敬別有措辭論賞於本曹粘目矣崔弘績僉使陞敍可也益運曰前右水使鄭彦衡營錢取殖之害踰年未蘇移穀許多之數民無所受還錢之二錢減給吏奸盍察格糧之二兩立本厥咎誰執烽墩之闕直戰船之朽敗禁山之犯斫冒耕全不致察賑頗着力而終不如始分穀未盡精給醬不準巡又有里任納賂抄飢之弊爲辭矣諸條論列極其狼藉所當仰請重勘而旣有拿處之命待其拿來以繡啓諸條添問目取招後勘處何如上曰依爲之益運曰於蘭萬戶朴道訥戰兵船之朽敗已無百餘立樓板船儲置之反作乃至數百緡偸食加里浦僉使陳德履昨春繕城時倉米之給以助糧秋乃還捧役價之約以二錢後乃減半古今島僉使李元翊移穀則恣意犯用賑飢則無難闕巡會寧浦萬戶李亨圭船儲米三百石不報加分而至今虛留一百石作錢四兩而二兩立本造船錢四百兩五分殖利逐朔收捧復戶米十三石未捧還分代出庫米賑穀不精流殍極多蛇渡僉使崔命喆給代二百餘兩之執典放債倉米三十餘石之作錢料利已是不法而至於賑政削斗給糧減巡設粥怨聲載路爲辭矣或係不法或係牟利究厥所爲萬萬駭然竝先罷後拿何如上曰依爲之其中李亨圭所犯尤甚不可罷拿而止令該府各別嚴問罪狀以爲照法重繩之地其餘邊將罷黜足矣何累王府竝令新水使大張威儀拿致嚴棍使懲礪之擧以聳海隅瞻聆陳德履前此治績向來船粟足爲贖罪之一端罷黜安徐拿處可也益運曰珍島監牧官金在儉莫禁該吏之偸災一任軍頭之斂錢賙賑不善怨言頗騰興陽監牧官朴萬億昨秋看坪衙奴索錢今春納稅牧吏失利牧子復戶每戶四石四斗而折半不給莫不呼冤俱係不法宜請重勘而聞繡衣之言則或未出道詳査或無踏印文跡且與牧民之官有異竝拿問處之何如上曰依爲之益運曰全州營將金致五衰邁之年旣欠剛猛譏詗之政未盡勤勵矣營將之職專管討捕則譏詗之欠誠不勤殊甚駭然繡啓論列別無顯疵姑先從重推考何如上曰依爲之益運曰前左水使曺命楫屯田之所在之諸島未禁偏裨之襲謬乃致麥畝之多陳爲辭其所論列雖與不法有異縱裨襲謬陳棄民田誠甚駭然不可以已遞置而不論從重推考何如上曰依爲之益運曰兵使朴基豐中軍朴廷吉梨津萬戶朴東旭馬島萬戶黃河潤薪智島萬戶李義載呂島萬戶崔暻鹿島萬戶宋載璜鉢浦萬戶任興秀旣無優異之績亦無顯著之疵竝置之何如上曰依爲之出擧條命蓍東益運先退命書傳敎曰兩司在外及未肅拜人員許遞今日政以在京無故人差出未署經守令使之署經上曰兩司諸臺待開門牌招守令署經出榻敎上曰忠淸兵使入侍出榻敎賤臣承命出與忠淸兵使鄭學耕偕入進伏上下詢職姓名訖敎曰按閫之後凡事須皆務爲以副分閫之意可也本閫卽關防重地尤爲自別亦復另念也又敎曰前兵使移拜完伯而完伯之交龜似不可稽緩今夜出宿城外明卽發程斯速下往可也仍命肇源宣諭訖命退諸臣以次退出